Reese Witherspoon

**Laura Jeanne Reese Witherspoon** ili **Lora Džin Ris Viderspun**, poznatija kao **Ris Viderspun** (, IPA: ) je američka glumica i filmski producent, rođena 22. marta 1976. u Nju Orleansu (SAD). Godine 1998. igrala je u tri visokobudžetna filma: „*[[Dostava preko noći (film)|Dostava preko noći]]*“, „*[[Plezentvil (film)|Plezentvil]]*“ i „*[[Sumrak (film iz 1998)|Sumrak]]*“. Sledeće godine je za ulogu u filmu „*[[Izbor]]*“, koji je pobrao pozitivne kritike, bila nominovana za Zlatni globus. Uloga El Vuds u filmu „*[[Pravna plavuša]]*“ predstavljala je prekretnicu u njenoj glumačkoj karijeri, jer je ovaj film bio jedan od najgledanijih u bioskopima širom sveta tokom 2001.

Usledila je glavna uloga u filmu „*[[Alabama, slatki dome]]*“, koji je postigao velik finansijski uspeh. Godinu dana kasnije bila je izvršni producent filma „*[[Pravna plavuša 2: Crvena, Bela i Plava|Pravna plavuša 2]]*“ u kojem je igrala i glavnu ulogu. Godine 2005. pobrala je kritičarske pohvale igrajući lik Džun Karter Keš u filmu „*[[Walk the Line|Hod po ivici]]*“, za koji je osvojila Oskar, Zlatni globus, BAFTA nagradu i nagradu Udruženja filmskih glumaca za najbolju glumicu u glavnoj ulozi.

Godine 1999. udala se za glumca Rajana Filipija sa kojim je igrala u filmu „*[[Okrutne namere (film)|Okrutne namere]]*“. Imaju dvoje dece: kćerku Ejvu i sina Dikona. Rastali su se 2006. a zvanično su se razveli u oktobru 2007. Viderspunova je vlasnik producentske kuće *[[Type A Films]]*. Aktivna je u organizacijama koje se bore za prava i zaštitu žena i dece. Predsednik je izvršnog odbora Fonda za zaštitu dece, a takođe je i globalni ambasador kompanije Ejvon. Godine 2007. izabrana je za počasnog predsednika Ejvon fondacije.

## Detinjstvo, mladost i obrazovanje

Ris Viderspun je rođena 22. marta 1976. godine u Nju Orleansu u američkoj saveznoj državi Luizijani. Njen otac, Džon Viderspun, poreklom iz Džordžije, završio je medicinu na Univerzitetu Tulejn i specijalizovao je otorinolaringologiju. Nekoliko godine je kao poručnik proveo u američkoj vojsci. Majka Beti (devojačko prezime Ris) je pedijatar, a poreklom je iz Tenesija. Predavala je na Univerzitetu Vonderbilt. Smatralo se da Viderspunovi vodi poreklo od Džona Viderspuna, škotskog državljanina, šestog predsednika Univerziteta Prinston i jednog od potpisnika Deklaracije nezavisnosti Sjedinjenih Američkih Država. Ove tvrdnje, međutim, nikada nisu zvanično potvrđene . Ris Viderspun je nekoliko godina ranog detinjstva provela u nemačkom gradu Visbadenu, gde je njen otac služio kao poručnik u američkoj vojsci. Nakon povratka u Sjedinjene Američke Države, Viderspunova je detinjstvo provela u Nešvilu.

Viderspunova je sa samo sedam godina izabrana za zaštitno lice nekoliko cvećarnica, a reklame u kojima se ona pojavljivala bile su veoma popularne, pa je ubrzo odlučila da pohađa časove glume. U školi je bila odlikaš, volela je da čita, a sebe je smatrala *„velikom bubalicom, koja čita vrlo mnogo knjiga“*. Prisećajući se svoje ljubavi prema knjigama, jednom je prilikom izjavila: *„Prosto poludim kada uđem u prodavnicu knjiga. Srce počinje naglo da mi lupa i ja želim da kupim sve knjige“*. Maturirala je u srednjoj školi za devojke *„Harpet Hal“* u Nešvilu. Upisala je studije engleskog jezika i književnosti na Univerzitetu Stanford, ali je nakon položene prve godine napustila fakultet i potpuno se posvetila glumačkoj karijeri.

Ponosna je na to što je vaspitavana na *„strogi, južnjački način“*, što joj je omogućilo da razvije *„potpun osećaj za porodicu i tradiciju“*, da poštuje osećanja drugih ljudi, da bude ljubazna, odgovorna, ali uvek u potpunosti svesna svega što joj se događa u životu. Bila je uspešna na svim poljima, tako da su joj roditelji u šali dali nadimak *Little Miss Type A* ().   Osvrćući se na uspehe na početku glumačke karijere, jednom prilikom je u časopisu „*Intervju*“: izjavila: *„Ja ne smatram da su moji uspesi posebni i veoma važni. Razlog možda leži u mom nastojanju da svaki uspeh sagledam iz više uglova i da uvek ostanem pribrana. Rasla sam u okruženju u kojem su žene postizale izuzetne uspehe. Ukoliko imndije bilo dozvoljeno da to postignu, oštro su se suprotstavljale društvu koje ih je u tome sprečavalo“*.

## Glumačka karijera
### 1990—1998: Glumački počeci

Godine 1990. učestvovala na audiciji za film „*[[Čovek na mesecu (film)|Čovek na mesecu]]*“, nadajući se da će dobiti jednu od sporednih uloga. Na njeno veliko iznenađenje, dobila je ulogu glavne junakinje, Deni Trant, četrnaestogodišnje devojke sa sela koja se prvi put u svom životu zaljubljuje i to u svog sedamnaeastogodišnjeg suseda. Časopis *[[Varajeti]]* ocenio je njen nastup *„veoma upečatljivim“*, a filmski kritičar Rodžer Ebert istakao je da *„njen prvi poljubac u filmu predstavlja jednu od najboljih kratkih scena koje je on ikada video“*. Za ulogu u ovom filmu nominovana je za nagradu *„Najbolji mladi umetnik“*, koju dodeljuje Udruženje filmskih glumaca Sjedinjenih Američkih Država. Krajem 1990. godine glumila je i u filmu „*[[Divlji cvet (film)|Divlji cvet]]*“ u režiji Dajane Kiton u kome je jednu od glavnih uloga igrala Patriša Arket. Dve godine kasnije, pojavila se u filmu *[[Desperate Choices: To Save My Child]]*, u kome je igrala lik obolele devojke. Godine 1993. prvi put nastupa na televiziji i to u seriji *„Povratak usamljene golubice“*, a zatim je dobila glavnu ulogu u Diznijevom filmu *[[A Farr Off Place]]*, u kome je igrala lik Noni Parker, devojke iz Južnoafričke republike koja mora da prepešači 1.250 milja (2.000 kilometara) kroz pustinju Kalahari. Iste godine imala je sporednu ulogu u filmu *[[Medved Džek]]*. Godine 1994. nastupila je u glavnoj ulozi u filmu *[[S.F.W.]]*, koji je režirao Džefri Livi.

Godine 1998. dobila je ponude za snimanje dva visokobudžetna filma. Najpre je sa Markom Volbergom i Alisom Milano igrala u filmu „*[[Strah (film)|Strah]]*“ u kojem je tumačila ulogu Nikol Voker, tinejdžerke koja je u ljubavnoj vezi sa zgodnim momkom za kojeg će se kasnije ispostaviti da je nasilni psihopata. Potom je igrala glavnu ulogu ulogu u filmu „*[[Auto-put (film)|Auto-put]]*“, a partneri su joj bili Kifer Saderland i Bruk Šilds. Njen lik, Vanesa Luc, siromašna je devojka koja, putujući do svoje bake u Stokton, nailazi na serijskog ubicu. Film je pobrao brojne pozitivne kritike. Među njima se posebno isticala kritika Mika Lasala, novinara časopisa „*[[San Francisko kronikl]]*“, u kojoj se navodi da je *„Viderspunova, koja je u filmu govorila oštrim teksaškim akcentom, bila naprosto zadivljujuća i ubedljiva u zahtevnim scenama koje su se nizale jedna za drugom“*. Za ulogu u ovom filmu osvojila je nagradu za najbolju glumicu na filmskom festivalu u francuskom gradu Konjaku, a većina kritičara je tvrdila da je Viderspunova *„zvezda u usponu“*.

Snimajući ovaj film, Viderspunova je stekla znatno glumačko iskustvo. Osvrćući se na ovu temu, jednom je prilikom izjavila: *„Kada sam preskočila sve prepreke koje je nosio ovaj film, koji me je u više navrata preplašio na smrt, osećala sam da mogu da se okušam u bilo čemu“*. Nakon filma *„Auto-put“*, odlučila je da se na godinu dana povuče iz filmske industrije. U to vreme je započela i ljubavnu vezu sa glumcem Rajanom Filipijem. Godine 1998. usledile su uloge u tri visokobudžetna filma: „Dostava preko noći“, „Plezentvil“ i „Sumrak“. U filmu „Plezentvil“, u kome je igrala zajedno sa Tobijem Magvajerom, igrala je mladu i ambicioznu Dženifer čiji su osnovni ciljevi u životu popularnost i ljubavne veze. Za ulogu u ovom filmu dobila je veoma pozitivne kritike, kao i nagradu za najbolji debitantski nastup koju joj je dodelilo Udruženja filmskih glumaca Sjedinjenih Američkih Država. Reditelj Gari Ros je tada izjavio da će *„u budućnosti Viderspun biti prava glumačka zvezda“*.

### 1999—2000: Prvi uspesi i pohvale kritike

Godine 1999. igrala je u filmu *[[Best Laid Plans]]* zajedno sa Alesandrom Nivolom. Glumila je Lisu, devojku koja započinje ljubavnu vezu sa Nikom kako bi izbegla odlazak u mali, zabačeni grad. Iste godine je sa Sarom Mišel Gelar i Rajanom Filipijem igrala u filmu „*[[Okrutne namere (film)|Okrutne namere]]*“, adaptaciji istoimenog francuskog romana iz osamnaestog veka. Časopis *„San Francisko kronikl“* je njeno tumačenje Lika Anet Hargruv ocenio kao izuzetno: *„Viderspun se veoma dobro snašla u toj manjoj ulozi, a kada je bilo potrebno da đavolskim grimasama učini scenu neobičnom, ona je i to uspevala da uradi“*. Slučajno ili ne, našla se i u muzičkom spotu objavljenom na kompilaciji sa muzikom iz filma.

Sa Metjuom Broderikom je 1999. snimila film „*[[Izbor (film)|Izbor]]*“, koji je režirao Tom Perota. Tumačila je ulogu Trejsi Klik, veoma ambiciozne učenice koja se kandiduje za predsednicu učeničkog saveta. Za ulogu u ovom filmu dobila je nagradu za najbolju glumicu koju dodeljuje Nacionalni savet filmskih kritičara i Udruženje filmskih kritičara na internetu, a takođe je nominovana i za Zlatni globus. Časopis „*Premijer*“ je njenu ulogu u ovom filmu uvrstio u listu 100 najboljih filmskih ostvarenja svih vremena. Oskarom nagrađivani reditelj Aleksander Pejn pohvalio je Ris Viderspun rečima: *„Ona poseduje kvalitet koji privlači muškarce, dok žene žele da budu njeni prijatelji. Ali, to je samo početak. Niko nije toliko zabavan i niko ne poseduje takav šarm kao ona. Ona može da uradi jednostavno sve.“* 

Uprkos svim ovim uspesima u jednom je intervjuu navela da „nakon učestvovanja u filmu „*Izbor*“ nikako nije uspevala da pronađe novi angažman“. A jednom je prilikom prokomentarisala: *„Milim da je jedan od razloga što nisam dobijala uloge u filmovima i taj što sam u poslednjem filmu igrala goropadnu osobu, sa veoma čudnim karakterom, a gledaoci su taj lik poistovetili sa mojom ličnošću. Ja sam se stalno pojavljivala na audicijama, ali sam uvek bila drugi izbor reditelja“*.

Godine 2000. igrala je sporedne uloge u filmu „*[[Američki psiho (film)|Američki psiho]]*“  i u šestoj sezoni američke televizijske serije „*[[Friends|Prijatelji]]*“, igrajući lik Džin Grin. Sledeće godine pozajmila je glas liku Serene u animiranom filmu „*[[Svanova truba (animirani film)|Svanova truba]]*“.

### 2001—2004: Svetska slava

Godina 2001. predstavljala je prekretnicu u njenoj karijeri. Te godine je igrala glavnu ulogu u filmu „*[[Pravna plavuša]]*“, tumačeći lik El Vuds, vlasnice modne kuće, koja odlučuje da studira prava na Univerzitetu Harvard kako bi stalno bila uz bivšeg dečka. Govoreći o ulozi u ovom filmu, jednom je prilikom izjavila: *„Kada sam pročitala scenario uvidela sam da je El Vuds veoma bogata devojka sa [[Beverly Hills, California|Beverli Hilsa]] koja ima savršenog dečka ali ipak prekida s njim. Ko za to mari? Ja je i dalje mrzim“*. Celokupna filmska ekipa je, prema njenim rečima, nastojala da lik El Vuds učini takvim da publika ne može da ga mrzi. Film „Pravna plavuša“ je postigao izvanredan finansijski uspeh, ostvarivši prihod od 96 miliona dolara tokom prve nedelje prikazivanja u bioskopima širom Sjedinjenih Američkih Država. Ulogom u ovom filmu Viderspunova je pobrala isključivo pozitivne kritike, a novinari su se prema njoj odnosili kao prema „novoj Meg Rajan“. Kritičar Rodžer Ebert je istakao: *„Viderspun je svojim šarmom vrlo lako učinila scenario uverljivim“*. Internet časopis *[[Salon.com]]* posebno je istakao da je *„Viderspunova na ubedljiv način odslikala lepotu lika El Vuds“*. Za ulogu u ovom filmu bila je nominovana za Zlatni globus u kategoriji najbolje glumice, kao i za MTV filmsku nagradu.

Nakon uloge u tom filmu, sledile su još neke uspešne uloge. Godine 2002. pozajmila je glas liku Grete Vulfkasl u jednoj epizodi animirane serije „*[[The Simpsons|Simpsonovi]]*“. Iste godine igrala je lik Sesili u filmu „*[[Važno je zvati se Ernest (film)|Važno je zvati se Ernest]]*“, adaptaciji istoimenog romana irskog pisca Oskara Vajlda. Sledeći film je bio „*[[Alabama, slatki dome]]*“, koji je režirao Endi Tenant. U ovom filmu, u kome su između ostalih igrali i Džoš Lukas i Patrik Dempsi, Viderspunova je tumačila lik Melani Karmajkl, mlade modne kreatorke koja namerava da se uda za njujorškog političara, ali najpre mora da se vrati u rodnu Alabamu kako bi se razvela od supruga sa kojim nije bila u kontaktu šest godina. Ulogu u ovom filmu opisala je kao *„veoma ličnu“* jer je podsećala na period kada je morala da se iz Nešvila preseli u Los Anđeles. Od svih filmova koje je u celoj glumačkoj karijeri snimila Ris Viderspun, film *„Alabama, slatki dome“* je postigao najbolji finansijski uspeh ostvarivši prihod od 35 miliona dolara tokom prve nedelje prikazivanja u Sjedinjenim Američkim Državama, dok je ukupan prihod iznosio nešto više od 127 miliona dolara. Uprkos velikom finansijskom uspehu ovaj film je pobrao uglavnom negativne kritike. Većina filmskih kritičara je ovu komediju ocenila kao *„besmislenu, dosadnu i predvidivu“*, složivši se u mišljenju da je Ris Viderspun *„bila jedini faktor koji je doprineo da velik broj gledalaca pogleda ovaj film u bioskopima“*. Časopis Kristijan sajens monitor zaključio je da Viderspun *„nije bila glavna, nego jedina atrakcija filma“*.

Godine 2003. snimila je film „*[[Pravna plavuša 2: Crvena, Bela i Plava]]*“, nastavak Pravne plavuše, njenog najuspešnijeg filma. U filmu je El Vuds diplomirala prava na Harvardu i angažuje se u borbi protiv farmaceutskih kompanija i kompanija koje se bave proizvodnjom kozmetičkih proizvoda kako bi sprečila da ove kompanije koriste životinje u istraživačke svrhe. Međutim, ovaj film nije ni približno ostvario finansijski uspeh kao prvi, a takođe je dobio mnogo negativnih kritika. Časopis Ju-Es-Ej tudej smatrao je ovaj film *„nimalo smešnim, pomalo dosadnim i ni približno uspešnim kao prethodni“*. U istom časopisu je istaknuto da je *„Ris Viderspun ipak uložila velik napor da odličnom glumom učini ne baš najbolji scenario malo uverljivijim“*. Internet časopis *Salon.com* istakao je da je *„ovaj film poništio svet pozitivne emocije od gledanja prvog filma“*. Uprkos brojnim lošim kritikama, film je zaradio 39 miliona dolara tokom prvih pet dana prikazivanja u Sjedinjenim Američkim Državama, dok je ukupni prihod iznosio nešto više od 90 miliona dolara. Za ulogu u ovom filmu Viderspunova je dobila honorar od 15 miliona dolara, pa je tako postala jedna od najplaćenijih holivudskih glumica od 2002. do danas.

Godine 2004. snimila je film Vašar taštine rediteljke Mire Nair, adaptaciju istoimenog romana Vilijama Tekerija iz sredine devetnaestog veka. Igrala je lik Beki Šarp, osobe koja je nakon siromašnog detinjstva izrasla u veoma ambicioznu ženu koja na sve načine pokušava da učvrsti svoju poziciju u društvu. Tokom snimanja ovog filma Viderspunova je bila trudna, tako da su kostimografi morali da pažljivo biraju kostime kako bi prikrili trudnoću. Trudnoća se nije odrazila na glumačke sposobnosti Viderspunove koja je izjavila da je trudnoća *„samo još više istakla najvažnije osobine njenog lika“. „Ja volim taj sjaj i punoću koju trudnoća sa sobom nosi“*, izjavila je za vreme snimanja filma. Film i Viderspunova dobili su mnoštvo pozitivnih kritika. U časopisu Los Anđeles tajms istaknuto je da *„je podela uloga koju je rediteljka Mira Nair napravila prosto veličanstvena. Ris je, dobivši ovu sočnu ulogu, svom liku dodala izvesnu dozu poleta i neposlušnosti“*. U istom magazinu je takođe zaključeno da je *„uloga Beki Šarp upravo ona za koju je Ris Viderspun rođena“*.

### Od 2005: „Hod po ivici“ i ostali filmovi

Godine 2004. snimila je romantičnu komediju „*[[Baš kao u raju (film)|Baš kao u raju]]*“ u kojoj je glavnu mušku ulogu igrao Mark Rafalo. Igrala je lik Elizabet Masterson, mlade doktorke koja nakon teške saobraćajne nesreće pada u komu, a njen duh se vraća u njen stari stan i tamo pronalazi novu ljubav.

Nešto ranije iste godine, u filmu „*[[Walk the Line|Hod po ivici]]*“ Viderspunova glumi Džun Karter Keš, drugu po redu suprugu čuvenog kantri muzičara Džonija Keša. Viderspunova nikada nije imala priliku da upozna Džun Karter Keš koja je umrla baš u vreme snimanja filma „Vašar taštine“. Ova uloga je bila veliki izazov za Viderspunovu jer je pred velikim brojem gledalaca morala da otpeva nekoliko pesama uživo. Kada je saznala da će u filmu morati da nastupa uživo, Viderspunova se toliko preplašila da je naložila menadžeru da raskine ugovor o snimanju filma. *„To je bio najizazovniji deo moje uloge“*, prisećala se kasnije Viderspunova. *„Ja se nikada ranije nisam profesionalno bavila pevanjem“*. Za tu ulogu Viderspunova je šest meseci išla na časove pevanja. Tumačenje lika Džun Karter Keš donelo je Viderspunovoj pregršt pohvalnih kritika, a kritičar Rodžer Ebert je istakao da je *„njena uloga podarila bezgraničnu energiju ovom filmu“*.

Ta uloga donela je Viderspunovoj mnoge značajne nagrade kao što su Oskar, Zlatni globus, BAFTA nagradu i nagradu Udruženja filmskih glumaca. Uprkos brojnim pozitivnim kritikama, Viderspunova i Hoakin Finiks, njen partner iz filma osvojili su samo *[[CMT muzička nagrada|CMT muzičku nagradu]]* za zajednički video-snimak godine. Viderspun je na sledeći način izrazila svoju naklonost prema ovom filmu: *„Najviše mi se sviđa to što je film potpuno realističan i što prikazuje stvaran brak, jednu stvarnu ljubavnu vezu u kojoj mnoge stvari nisu mogle javno da se izgovore“*. Govorila je i o liku i delu Džun Karter Keš, ističući da je ona bila žena koja je bila ispred svog vremena: *„Ono što zadivljuje kod Džun Karter Keš je činjenica da je ona potpuno normalno govorila i radila ono što je 50-ih godina [[20. vijek|dvadesetog]] veka bilo ptopuno zabranjeno. U to vreme nije bilo prihvatljivo da se žena dva puta udaje i dva puta razvede, da ima dvoje dece sa dva različita supruga i da putuje u atomobilu punom muzičara. Ona nije želela da se povinuje tadašnjim društvenim normama pa je zbog toga mnogi smatraju najmodernijom ženom tog perioda“*.

Prva uloga nakon osvojenog Oskara bila joj je u filmu „*[[Penelopa (film)|Penelopa]]*“, u kojem je nastupila sa Kristinom Riči. Igrala je lik Eni, najbolje Penelopine drugarice, devojke koju u porodici niko ne poštuje. Film je producirala njena producentska kuća *Type A Films*, a premijera filma bila je na međunarodnom filmskom festivalu u Torontu, 2006. godine. Film je, nakon dva odlaganja, zvanično u prodaji od februara 2008.

U novembru 2006. Viderspunova je glumila u političkom trileru „*[[Proganjanje (film)|Proganjanje]]*“. Partneri su joj bili Meril Strip, Alan Arkin, Piter Sarsgard i Džejk Džilenhol. U filmu tumači lik Izabele el Ibrahimi, supruga čoveka koji je osumnjičen za terorizam. Film „Proganjanje“, koji je imao premijeru 2007, bio je prvi film Ris Viderspun nakon dvogodišnje pauze. Kritike filma su bile pretežno negativne, a prema ocenama gledalaca, predstavljao je najveće razočarenje filmskog festivala u Torontu 2007. I nastup Ris Viderspun je negativno ocenjen: *„Lik koji glumi Ris Viderspun u ovom filmu potpuno je beživotan“*. U časopisu „Ju-Es-Ej Tudej“ istaknuto je da *„Viderspunova u svoje uloge obično ubrizgava dodatnu dozu energije i entuzijazma, ali ovoga puta toga nije bili ili se to na filmu naprosto nije videlo“*. U decembru 2007. Viderspunova je započela snimanje porodične komedije „*[[Četiri Božića (film)|Četiri Božića]]*“, filma u kome bračni par ide u božićnu posetu razvedenim roditeljima na raznim krajevima sveta. Glavnu mušku ulogu u ovom filmu igrao je Vins Von. Film je u bioskopima prvi put prikazan u novembru 2008. i dobro je prošao na blagajnama ostvarivši prihod od 120 miliona dolara.

## Ostali projekti

Ris Viderspun je vlasnica producentske kuće *[[Type A Films]]*. Mediji su u početku smatrali da naziv producentske kuće potiče od nadimka koji je Viderspun dobila kao mala – *„mala gospođica odlikašica“* (), ali ih je Viderspun ubrzo demantovala: „Mnogi misle da sam producentsku kuću nazvala po mom nadimku iz detinjstva. Ja sam zapravo htela da se našalim sa mojom porodicom, jer sam kao mala, sa samo šest godina, bila toliko radoznala da sam znala koja je razlika između osoba koje imaju krvnu grupu A i krvnu grupu B. Producentska kuća je samo zbog toga dobila ovakav naziv. Mogu samo da zamislim šta bi bilo da sam producentskoj kući dala ime „*Hrana za pse*“ ili „*Svinjetina*“. Posledice vaših nepromišljenih poteza prate vas ceo život“.

Dugogodišnji je član međunarodne nevladine organizacije „Spasimo decu“ koja se brine o zdravlju i obrazovanju dece iz siromašnih područja. Takođe je i predsednik Fonda za zaštitu dece, organizacije koja se bavi zaštitom prava dece. Godine 2006. Viderspunova je, zajedno sa grupom glumaca, bila jedna od prvih javnih ličnosti iz Sjedinjenih Američkih Država koja je posetila Nju Orleans, nakon što je uragan Katrina opustošio ovaj grad. Tom prilikom otvorila je *„Školu slobode“* u Nju Orleansu. Kasnije je u jednom intervjuu istakla da je to bilo iskustvo koje će joj zauvek ostati u sećanju.

Godine 2007. potpisala je ugovor sa kompanijom Ejvon i postala službeni promoter svih „Ejvonovih“ kozmetičkih proizvoda. Takođe je i predsednik dobrotvorne „Ejvon fondacije“ koja se bavi istraživanjima vezanim za rak dojke, kao i na pomaganju ženama koje su bile žrtve nasilja u porodici. Viderspunova učestvuje i u kreiranju novih proizvoda, a često se pojavljuje i u reklamama za „Ejvonove“ proizvode. Objašnjavajući zašto se pridružila „Ejvon fondaciji“, Viderspunova je istakla: *„Kao žena i kao majka mnogo brinem o zdravlju svih drugih žena i sve ostale dece i trudim se da im na bilo koji način pomognem da im život bude lepši i lakši“*.

## Pojavljivanje u medijima

Nakon uspeha filma „Pravna plavuša“, Viderspunova je 29. septembra 2001. bila voditelj emisije *[[Saturday Night Live]]*. Godine 2005. zauzela je peto mesto na listi od *„100 najuspešnijih mladih holivudskih glumaca“* u izboru tinejdžerskog izdanja časopisa „*[[Pipl]]*“. Godine 2006. našla se na listi od *„100 najuticajnijih ljudi u svetu“* u izboru časopisa „*[[Time (časopis)|Tajm]]*“. Iste godine, časopis za muškarce FHM uvrstio je Viderspunovu na listu od *„100 najlepših žena na svetu“*. Dva puta se našla na listi *„100 najuspešnijih ljudi“* časopisa „*[[Forbs]]*“: 2006. na 75. mestu, a 2007. na 80. mestu. Časopis „Forbs“ je takođe uvrstio Viderspunova među *„10 javnih ličnosti kojima se najviše može verovati“*.

Godine 2006. časopis „Star“ je objavio članak u kome se navodi da je Ris Viderspun trudna i da očekuje treće dete. Ubrzo nakon toga, Viderspunova je podnela tužbu protiv kompanije u čijem je vlasništvu i pomenuti časopis, navodeći kao glavni razlog ugrožavanje privatnosti. Nastojala je da dokaže da joj je tekst tog članka naneo veliku materijalnu štetu navevši pdroducente na pomisao da je namerno sakrila trudnoću kako bi lakše dobijala uloge.

Četiri puta se našla u izboru *„100 najlepših žena Holivuda“* koji sprovodi časopis „Pipl“. U izboru zabavnog programa *[[Access Hollywood]]* ušla je u grupu od nekoliko najbolje odevenih holivudskih glumica u 2007. godini. Iste je godine postala najbolje plaćena holivudska glumica budući da su joj se honorari kretali u rasponu od 15 do 20 miliona dolara.

## Privatni život
### Brak

Viderspun se sa američkim glumcem Rajanom Filipijem prvi put srela u martu 1997. na proslavi njenog dvadeset prvog rođendana kada mu se predstavila rečima: *„Ti si moj najveći i najlepši rođendanski poklon“*. Par se verio u decembru 1998, a venčanje je bilo 5. juna 1999. u Čarlstonu u američkoj saveznoj državi Južna Karolina. Imaju dvoje dece: kćerku Ejvu Elizabet, rođenu 9. septembra 1999. i sina Dikona Risa, rođenog 23. oktobra 2003. godine. Kako bi neko od njih mogao uvek da bude uz decu, dogovorili su se ubuduće ne snimaju zajedničke filmove.

Osvrćući se na navode pojedinih medija da je nekoliko puta sa suprugom viđena u savetovalištima za bračne parove, Viderspunova je izjavila: *„Mi smo tamo odlazili i pre nego što smo se zvanično venčali. Meni ne smeta što mediji objavljuju tu informaciju, ali mi smeta što se ta informacija najčešće objavljuje u potpuno negativnom kontekstu“*. Gostujući u emisiji „*[[Šou Opre Vinfri]]*“, u decembru 2005, Viderspunova je istakla: *„Da li situacija u kojoj sve činite kako biste poboljšali svoj brak uvek mora da bude protumačena u negativnom kontekstu? Zar brak ne predstavnja jedno dugo putovanje? ... Niko nije savršen ... Svi mi imamo svoje probleme“*!  Istog meseca, Viderspunova je izjavila: *„Mislim da su u velikoj nevolji svi oni koji misle da im je život savršen, da im je brak veličanstven pri čemu od javnosti sakrivaju ne odveć bajkovitu istinu.“* 

### Rastanak i razvod

U oktobru 2006. par je, nakon sedam godina braka, najavio i zvaničan razvod. Sledećeg meseca Viderspunova je podnela zahtev za razvod, navodeći kao glavni uzrok nepremostive razlike između supružnika. Zatražila je da joj sud dodeli decu na odgajanje, ali tako da Filipi ima puno pravo da ih viđa kad god poželi. Bračni par, prema ranijem dogovoru, nije pristao na sudsko pomirenje a dogovoreno je da celokupnu imovinu (pokretnu i nepokretnu) koju su stekli tokom zajedničkog života podele na jednake delove. Viderspuova je u tužbi odustala od zahteva za alimentaciju.. U septembru 2007. Viderspunova je za časopis „*[[El (magazin)|El]]*“ prvi put javno govorila o razvodu, ističući da je *„celokupni proces razvoda za nju bio veoma težak i zastrašujući“*. Viderspunova i Filipi su se i zvanično razveli 5. oktobra 2007. godine.

Tokom 2007. kroz medije se stalno *„provlačila“* informacija o tome da je Ris Viderspun započela ljubavnu vezu sa američkim glumcem Džejkom Džilenholom sa kojim je igrala u filmu „Proganjanje“. Tokom promotivne turneje za film „Proganjanje“, ovaj par je negirao ranije tvrdnje. Međutim, nakon što se u oktobru 2007. Viderspun i zvanično razvela od Rajana Filipija, u medijima su se pojavile zajedničke fotografije Viderspunove i Džilenhola snimljene za vreme njihovog boravka u Rimu.. Viderspunova je u martu 2008. konačno potvrdila da je u ljubavnoj vezi sa Džilenholom koja traje još od snimanja filma „Proganjanje“. U intervjuu američkom izdanju poznatog modnog časopisa „*[[Vog]]*“, u novembru 2008, Viderspun je izjavila da je *„Džilenhol osoba koja je u svemu podržava“*.

## Filmografija

## Napomene

## Fusnote

## Vanjske veze

* 
* 
* 
*